Κρύα τάρτα με αμπελοφάσουλα και λευκά τυριά
Καλοκαιρινή τάρτα, ό,τι πρέπει για τις ζεστές μέρες, με δροσερή γέμιση και νόστιμη επικάλυψη. Τα αμπελοφάσουλα σε νέες περιπέτειες!
270 γρ. αλεύρι για όλες τις χρήσεις + 2-3 κουτ. σούπας επιπλέον, για το αλεύρωμα και το πασπάλισμα, 180 γρ. αγελαδινό βούτυρο, παγωμένο, σε μικρά κυβάκια, 1 αυγό, ελαφρώς χτυπημένο, 1/4 κουτ. γλυκού ζάχαρη, 1 κουτ. σούπας φρέσκο γάλα, κρύο, αλάτι, 100 γρ. γιαούρτι στραγγιστό, 150 γρ. φέτα, λιωμένη με το πιρούνι (μπορούμε να αντικαταστήσουμε τη φέτα και το γιαούρτι με 250 γρ. γαλοτύρι), 150 γρ. μανούρι, λιωμένο με το πιρούνι (ή άλλο λευκό, μαλακό τυρί), 150 γρ. ξινομυζήθρα, λιωμένη με το πιρούνι (ή άλλο λευκό, μαλακό τυρί), 3 κουτ. σούπας χυμός λεμονιού, 3 κουτ. σούπας ούζο (ή 3 κουτ. σούπας γάλα μαζί με 1 κουτ. γλυκού γλυκάνισο, κοπανισμένο, για το άρωμα), 70 ml ελαιόλαδο, 300 γρ. αμπελοφάσουλα, καθαρισμένα (αφαιρούμε απλώς τις μυτερές άκρες τους), 1 σκελίδα σκόρδου, καθαρισμένη και ελαφρώς κοπανισμένη (αν θέλουμε), 100 γρ. ντοματίνια, κομμένα στη μέση, 1/2 φλιτζ. τσαγιούχοντροκομμένα  φύλλα φρέσκου βασιλικού ή δυόσμου, αλάτι, φρεσκοτριμμένο πιπέρι
Για να φτιάξουμε την κρύα τάρτα με αμπελοφάσουλα και λευκά τυριά, ξεκινάμε από τη ζύμη. Σε ένα βαθύ μπολ βάζουμε το αλεύρι, αλάτι και το βούτυρο και ζυμώνουμε με το χέρι μας, μέχρι η ζύμη να μοιάζει με χοντρά ψίχουλα. Ρίχνουμε το αυγό, τη ζάχαρη και το γάλα και συνεχίζουμε το ζύμωμα για λίγα λεπτά, μέχρι να έχουμε μια λεία, μαλακή και εύπλαστη ζύμη.Αλευρώνουμε μια λεία επιφάνεια, βάζουμε τη ζύμη και την πλάθουμε σε μια μπάλα. Την τυλίγουμε με μεμβράνη και την αφήνουμε στο ψυγείο να «ξεκουραστεί», για περίπου 1 ώρα.Στο μεταξύ, σε ένα βαθύ μπολ ανακατεύουμε όλα τα υλικά της γέμισης με ένα κουτάλι μέχρι να γίνουν μια σφιχτή κρέμα. Την καλύπτουμε με μεμβράνη και την αφήνουμε στο ψυγείο μέχρι να τη χρειαστούμε.Σε μια κατσαρόλα με μπόλικο αλατισμένο νερό που κοχλάζει βράζουμε τα φασολάκια για περίπου 6 - 7 λεπτά ή μέχρι να μαλακώσουν κάπως, αλλά χωρίς να λιώσουν. Τα στραγγίζουμε καλά σε ένα σουρωτήρι. Στην ίδια κατσαρόλα (καθαρισμένη και στεγνή) ζεσταίνουμε το ελαιόλαδο σε δυνατή φωτιά και σοτάρουμε το σκόρδο για 1/2 λεπτό, ίσα-ίσα να αρωματίσει το λάδι. Το αφαιρούμε.Προσθέτουμε τα φασολάκια, αλάτι και πιπέρι και συνεχίζουμε το σοτάρισμα για άλλα 3 - 4 λεπτά, μέχρι να λαδωθούν καλά και να αρωματιστούν. Ρίχνουμε τα ντοματίνια και το μυρωδικό και συνεχίζουμε το σοτάρισμα για άλλο 1 λεπτό, ίμέχρι απλώς να «μαραθούν» ελάχιστα τα ντοματάκια.Βγάζουμε το μείγμα με τρυπητή κουτάλα σε μια πιατέλα και το αφήνουμε να κρυώσει.Προθερμαίνουμε το φούρνο στους 180° C. Λαδώνουμε ελαφρώς την ταρτιέρα. Αλευρώνουμε μια λεία επιφάνεια και ανοίγουμε τη ζύμη με τον πλάστη σε μέτριο φύλλο, με πάχος περίπου 1/2 εκατοστό. Την απλώνουμε στην ταρτιέρα, καλύπτοντας καλά τον πυθμένα και τα τοιχώματα.Κόβουμε τα περισσεύματα της ζύμης που εξέχουν (αυτά τα φυλάμε καλυμμένα σε μεμβράνη έως και 1 μήνα στην κατάψυξη, για άλλη χρήση). Στρώνουμε στη ζύμη λαδόκολλα και τη γεμίζουμε με ρύζι ή  φασόλια, για να μη φουσκώσει καθώς ψήνεται. Την ψήνουμε για 25 - 30 λεπτά, μέχρι να έχουμε μια χρυσαφένια και τραγανή βάση.Ξεφουρνίζουμε και αφήνουμε τη βάση να κρυώσει για περίπου 15 λεπτά.Απλώνουμε στη βάση το μείγμα των τυριών και το στρώνουμε ομοιόμορφα με τη ράχη ενός κουταλιού. Από πάνω στρώνουμε ομοιόμορφα το μείγμα με τα φασολάκια. Σερβίρουμε σε κομμάτια.
Αλεύρι (ζύμες),Τυρί,Φασολάκια